Emilio Duró explicarà a Burjassot les claus de l’èxit empresarial en una conferència oberta a la ciutadania
2025-07-24

La regidoria de Promoció Econòmica de l’Ajuntament de Burjassot, dirigida per Roc Senent, a través de CEMEF SLU, ha organitzat per al pròxim 29 de maig la jornada d’apoderament “Claus de l’èxit empresarial, superació, optimisme i il·lusió”, dirigida als comerciants del municipi. Una jornada que comptarà, entre les activitats previstes, amb una conferència del conegut consultor, assessor i formador d’empreses multinacionals, Emilio Duró.

La jornada se celebrarà a partir de les 11 del matí amb la presentació de la mateixa en el Centre Cultural Tívoli. Posteriorment, a les 11:30 hores, tindrà lloc la conferència d’Emilio Duró i, una vegada finalitzada, la presentació de la Targeta I-más, una targeta de fidelització que s’està implementant en diferents municipis valencians, entre ells Burjassot, amb l’objectiu de dinamitzar les compres del comerç local.

Ja en horari de vesprada, a partir de les 15:15 hores i després de dinar, tindrà lloc una dinàmica de grup reservada, en aquest cas, per als comerciants i  empresaris de Burjassot.

Les persones interessades a participar en la jornada, amb entrada gratuïta prèvia inscripció, poden realitzar la mateixa abans del 25 de maig a través de les pàgines www.cemefempresas.com i www.eventbrite.es.

Per al regidor de Promoció Econòmica, Roc Senent, “jornades com aquesta ajuden a prendre consciència, com a col·lectiu, de les nostres manques i fortaleses i actuar per a traure-li partit, i com un fòrum per a intercanviar experiències, idees i, per què no, també, potser, fer negoci“. El regidor ha destacat la presència de Duró, que “ens donarà les claus per a desenvolupar el nostre coeficient d’optimisme, gestionar la il·lusió enfront dels nous reptes i per a vèncer les pors i assumir la responsabilitat de les nostres decisions per a fixar els objectius personals i professionals”.

Llicenciat en Ciències Econòmiques per la Universitat Autònoma de Barcelona i per l’Escola Superior d’Administració i direcció d’empreses (ESADE) i Màster en Administració d’empreses per ESADE, Emilio Duró és soci fundador d’ITER Consultors, membre de diversos Consells d’Administració i exdirectiu de diferents organitzacions. Des de fa 30 anys treballa com a consultor, assessor i formador en les primeres empreses del país. També col·labora com convidat extern i professor associat en Universitats i Escoles de Negoci nacionals i internacionals.

Autor de múltiples articles en publicacions empresarials i de difusió general, els seminaris i conferències que imparteix, en la seua majoria, estan enfocats al desenvolupament d’actituds pro-actives en l’ésser humà.